અમદાવાદ: ૩૧ ડિસેમ્બર નજીક આવી રહી છે ત્યારે શહેરમાં બુટલેગરો દારૂનો જથ્થો એકત્રિત કરવા લાગ્યા છે. બે દિવસ અગાઉ વસ્ત્રાપુર પોલીસે એસજી હાઈવે પરથી નંબર પ્લેટ વિનાની કારમાંથી ૧૯ પેટી દારૂ પકડ્યો હતો, જ્યારે ગત મોડી રાતે પીસીબીની ટીમે બાતમીના આધારે એસજી હાઈવે પર ગુરુદ્વારા પાસે વોચ ગોઠવી ૧૯ પેટી દારૂનો જથ્થો જપ્ત કર્યો હતો. આરોપી કાર મૂકી નાસી છૂટવામાં સફળ રહ્યો હતો. પોલીસે દારૂ અને કાર મળી રૂ. ૩.૯૫ લાખનો મુદ્દામાલ કબજે કરી તપાસ શરૂ કરી છે.